Diari Oficial de la Generalitat Valenciana


Sumari del DOGV 8199, del 27-12-2017 (2017/12683)

DECRET 211/2017, de 22 de desembre, del Consell, pel qual s'aprova l'oferta d'ocupació pública de 2017, de personal docent no universitari dependent de la Conselleria d'Educació, Investigació, Cultura i Esport.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8199

Data del DOGV
:   27-12-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/12536


Data del document
:   22-12-2017

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Descriptors 

:   * Conselleria d'Educació, Investigació, Cultura i Esport
    * concurs administratiu

DECRET 211/2017, de 22 de desembre, del Consell, pel qual s'aprova l'oferta d'ocupació pública de 2017, de personal docent no universitari dependent de la Conselleria d'Educació, Investigació, Cultura i Esport. [2017/12009]  
L'article 36 de la Llei 14/2017, de 30 de desembre, de Pressupostos de la Generalitat per a l'exercici 2017 estableix que:  
«1. Al llarg de l'exercici 2017 únicament es podrà procedir, en l'àmbit subjectiu delimitat en l'article 27 d'aquesta llei, a excepció de les societats mercantils de la Generalitat, entitats públiques empresarials de la Generalitat, les fundacions del sector públic de la Generalitat i consorcis adscrits a la Generalitat sempre que els seus actes estiguen subjectes directament o indirectament en poder de decisió d'aquella, que es regiran pel que disposa la disposició addicional vint-i-u d'aquesta llei, i de les institucions a què es refereix l'article 20.3 de l'Estatut d'Autonomia de la Comunitat Valenciana, a la incorporació de nou personal amb subjecció als límits i requisits establits en els apartats següents, excepte la que puga derivar-se de l'execució exercicis anteriors. Aquesta limitació afecta a les places incurses en els processos de consolidació d'ocupació pública previstos en la Disposició transitòria quarta de l'Estatut Bàsic de l'Empleat Públic.  
(...)  
2. Respectant, en tot cas, les disponibilitats pressupostàries del capítol I dels corresponents pressupostos de despeses, en els següents sectors o funcions la taxa de reposició es fixarà fins a un màxim del 100 per cent:  
(...)  
a) Administració educativa, en matèria d'educació no universitària, en relació amb la determinació del nombre de places per a l'accés als cossos de funcionaris docents.»  
En relació amb això, l'article 19 de la Llei 3/2017, de 27 de juny, de Pressupostos Generals de l'Estat per a l'any 2017 estableix:  
«Un. 1. La incorporació de nou personal en el sector públic delimitat en l'article anterior, a excepció de les societats mercantils públiques i entitats públiques empresarials, fundacions del sector públic i consorcis participats majoritàriament per les administracions i organismes que integren el sector públic, que es regiran pel que disposen les disposicions addicionals desena cinquena, desena sisena i desena setena respectivament, d'aquesta llei i dels òrgans constitucionals de l'Estat, estarà subjecta als límits i requisits establits en els apartats següents.  
  
S'exceptua del que disposa el paràgraf anterior, la incorporació de personal que puga derivar-se de l'execució de processos selectius corresponents a ofertes d'ocupació pública d'exercicis anteriors o dels processos de selecció i reclutament per a la cobertura de les plantilles de militars de tropa i marineria professional fixades en la disposició addicional desena quarta.  
2. Respectant, en tot cas, les disponibilitats pressupostàries del capítol I dels corresponents pressupostos de despeses, en els següents sectors i administracions la taxa de reposició es fixarà fins a un màxim del 100 per cent:  
A) Administracions públiques amb competències educatives per al desplegament de la Llei orgànica 2/2006, de 3 de maig, d'Educació, en relació amb la determinació del nombre de places per a l'accés als cossos de funcionaris docents. (...)  
4. Per a calcular la taxa de reposició d'efectius, el percentatge de taxa màxim fixat s'aplicarà sobre la diferència resultant entre el nombre d'empleats fixos que, durant l'exercici pressupostari anterior, van deixar de prestar serveis en cada un dels respectius sectors, àmbits, cossos o categories, i el nombre d'empleats fixos que s'hagueren incorporat en aquests, en el referit exercici, per qualsevol causa, excepte els procedents d'ofertes d'ocupació pública, o reingressat des de situacions que no comporten la reserva de llocs de treball. A aquests efectes, es computaran els cessaments en la prestació de serveis per jubilació, retir, defunció, renúncia, declaració en situació d'excedència sense reserva de lloc de treball, pèrdua de la condició de funcionari de carrera o l'extinció del contracte de treball o en qualsevol altra situació administrativa que no supose la reserva de lloc de treball o la percepció de retribucions amb càrrec a l'administració en què se cessa. Igualment, es tindran en compte les altes i baixes produïdes pels concursos de trasllats a altres administracions públiques.  
  
No computaran dins del límit màxim de places derivat de la taxa de reposició d'efectius les places que es convoquen per a la seua provisió mitjançant processos de promoció interna i les corresponents al personal declarat indefinit no fix mitjançant sentència judicial.»  
D'un altre costat, l'apartat 6 del mateix article 19.Un de l'esmentada Llei 3/2017, arreplegant l'acord per a la millora de l'ocupació pública firmat el 29 de març de 2017, i respecte de les mateixes administracions públiques amb competències educatives, en relació amb la determinació del nombre de places per a l'accés als cossos de funcionaris docents, estableix:  
«(...) podran disposar d'una taxa addicional per a estabilització d'ocupació temporal que inclourà fins al 90 per cent de les places que, estant dotades pressupostàriament, hagen estat ocupades de forma temporal i ininterrompudament almenys en els tres anys anteriors a 31 de desembre de 2016.  
Les ofertes d'ocupació que articulen aquests processos d'estabilització, hauran d'aprovar-se i publicar-se en els respectius diaris oficials en els exercicis 2017 a 2019 i seran coordinats pels departaments ministerials competents.  
La taxa de cobertura temporal en cada àmbit haurà de situar-se al final del període per davall del 8 per cent.  
L'articulació d'aquests processos selectius que, en tot cas, garantirà el compliment dels principis de lliure concurrència, igualtat, mèrit, capacitat i publicitat, podrà ser objecte de negociació en cada un dels àmbits territorials de l'Administració General de l'Estat, comunitats autònomes i entitats locals, podent articular-se mesures que possibiliten una coordinació entre les diferents administracions en el desenvolupament d'aquests.  
De la resolució d'aquests processos no podrà derivar-se, en cap cas, increment de la despesa ni d'efectius, havent d'oferir-se en aquests processos, necessàriament, places de naturalesa estructural que es troben exercides per personal amb vinculació temporal. (...)  
A més del que preveuen els paràgrafs anteriors, les administracions públiques, podran disposar en els exercicis 2017 a 2019 d'una taxa addicional per a l'estabilització d'ocupació temporal d'aquelles places que, en els termes que preveu la disposició transitòria quarta del text refós de l'Estatut Bàsic de l'Empleat Públic, estiguen dotades pressupostàriament i, des d'una data anterior a l'1 de gener de 2005, hagen anat estant ocupades ininterrompudament de forma temporal. A aquestes convocatòries els serà aplicable el que preveu l'apartat tercer de la citada disposició transitòria.»  
L'article 46.2 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, disposa que, aprovada l'oferta d'ocupació pública, es convocaran, en el termini màxim fixat en aquesta, els corresponents procediments selectius per a la cobertura de les vacants incloses i fins a un deu per cent addicional. En l'administració de la Generalitat l'execució de l'oferta d'ocupació pública haurà de desenvolupar-se dins del termini improrrogable de dos anys.  
  
L'article 3 del Reglament d'ingrés, accessos i adquisició de noves especialitats en els cossos docents aprovat pel Reial decret 276/2007, de 23 de febrer estableix, com a condició la publicació de l'oferta d'ocupació docent prèvia a la realització de les convocatòries per a la provisió de les places vacants autoritzades en les esmentades ofertes d'ocupació.  
  
En virtut d'això, a proposta del conseller d'Educació, Investigació, Cultura i Esport, prèvia negociació amb els sindicats de l'ensenyament representats en la Mesa Sectorial, amb la deliberació prèvia del Consell, en la reunió de 22 de desembre de 2017,  
  
  
DECRETE  
  
Article 1. Aprovació de l'Oferta d'Ocupació Pública  
S'aprova l'oferta d'ocupació pública de personal docent no universitari per a l'any 2017 en els termes que s'estableixen en aquest decret.  
  
Article 2. Reserva per a persones amb diversitat funcional  
De conformitat amb l'article 55 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, s'estableix la reserva d'una quota del set per cent de les vacants d'ingrés per a ser cobertes entre persones amb un grau de diversitat funcional igual o superior al trenta-tres per cent, sempre que superen les proves selectives. La reserva es realitzarà de manera que, almenys, el dos per cent de les places oferides ho siga per a ser cobertes per persones que acrediten discapacitat intel·lectual i la resta de les places ofertades ho siga per a persones que acrediten qualsevol altre tipus de discapacitat.  
  
A aquests efectes, es consideraran persones amb diversitat funcional, les definides en els apartats 1 i 2 de l'article 4 el text refós de la Llei general de drets de les persones amb discapacitat i de la seua inclusió social, aprovat pel Reial decret legislatiu 1/2013, de 29 de novembre. Haurà de garantir-se que les persones aspirants amb diversitat funcional puguen participar en els processos selectius en igualtat de condicions que la resta de les aspirants, sempre que puguen acreditar el grau de diversitat funcional, així com la compatibilitat amb l'exercici de les funcions i tasques genèriques consubstancials a aquestes.  
  
L'opció a llocs reservats haurà de formular-se en la sol·licitud de participació en les convocatòries, la qual cosa haurà de ser indicada expressament en aquestes.  
  
Article 3. Places oferides  
En l'oferta s'inclouen les vacants dotades en els pressupostos de la Generalitat per a l'any 2017, l'execució dels quals haurà de desenvolupar-se dins del termini improrrogable de dos anys, segons es detallen en l'annex.  
  
  
Disposició addicional  
  
Única. Proves selectives  
La instrumentació de les proves selectives per a l'ingrés en l'administració de la Generalitat que es deriven de les convocatòries objecte de la present oferta d'ocupació pública, es realitzarà a través de la Conselleria d'Educació, Investigació, Cultura i Esport. Les esmentades proves es concretaran en les respectives convocatòries per raó del nombre de vacants i naturalesa jurídica d'aquestes.  
  
  
Disposicions finals  
  
Primera. Inalterabilitat dels llocs de treball.  
Els llocs de treball inclosos en la present oferta d'ocupació pública no podran patir cap modificació en la seua classificació fins després d'haver-se realitzat les corresponents proves selectives i la provisió dels corresponents llocs de treball.  
  
Segona. Efectes.  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 22 de desembre de 2017  
  
El president de la Generalitat,  
Ximo Puig i Ferrer.  
  
El conseller d'Educació, Investigació, Cultura i Esport  
Vicent Marzà Ibáñez.  
  
  
ANNEX  
Cos de mestres  
  
Especialitat Nombre de places  
Educació infantil 675  
Llengua extrangera: anglès 400  
Educació física 180  
Música 150  
Audició i llenguatge 500  
Pedagogia terapèutica 120  
Educació primària 975  
TOTAL 3.000